आप एक अंतर्राष्ट्रीय टूर्नामेंट में अपने देश का प्रतिनिधित्व करने वाली एक फुटबॉल टीम का हिस्सा हैं। हालाँकि आपकी टीम ने फाइनल में पहुँचने के लिये वास्तव में अच्छा खेला है किंतु फाइनल मैच से एक दिन पहले आप सर्वश्रेष्ठ फॉरवर्ड खिलाड़ियों, जिन्होंने टूर्नामेंट में अधिकतम गोल किये थे, को देखते हैं कि वे सबसे छुपाकर एक सिरिंज का उपयोग करके कोई इंजेक्शन लगा रहे थे। जब आप उनसे पूछताछ करते हैं, तो वे बताते हैं कि यह प्रदर्शन क्षमता बढ़ाने वाली दवा है जो इस तरह की प्रतियोगिताओं में बहुत आम है और उन्होंने सुझाव दिया कि आपको भी ऐसा ही करना चाहिये। जब आप इसके बारे में अधिक पूछताछ करते हैं, तो आपको पता चलता है कि वे खिलाड़ी कोच की सलाह पर पूरे टूर्नामेंट के दौरान ड्रग लेते रहे हैं। आप इस मुद्दे पर कोच से चर्चा करते हैं लेकिन वह आपसे कहता है कि इस सब को नज़रअंदाज करें और स्वयं के प्रदर्शन पर ध्यान केंद्रित करें, साथ ही यदि आप किसी के भी सामने इस बात का खुलासा करते हैं तो आपको गंभीर परिणाम भुगतने की धमकी दी जाती है।
उत्तर :
उपर्युक्त केस स्वयं के हितों के लिये अनुचित साधनों का उपयोग करने के मुद्दे से संबंधित है। यह मामला उचित साध्य हेतु उचित साधन का प्रयोग या उचित साध्य हेतु किसी भी साधन के प्रयोग के मध्य अन्तर्द्वंद पर आधारित है। इस केस में कई हितधारक शामिल हैं और कई मुद्दों को हल किये जाने की आवश्यकता है। जैसे-
हितधारक।
इसमें शामिल नैतिक मुद्दे। 
मैं एक खिलाड़ी के रूप में क्या करूँगा? 
व्यक्तिगत लाभ का मुद्दा बनाम ईमानदारी के सिद्धांत का पालन।
टीम प्रबंधकों और आयोजकों द्वारा अपनाए गए गलत तरीकों का खुलासा करना। 
स्वयं की ईमानदारी बनाम राष्ट्र के प्रति कर्तव्य।
डोपिंग में लिप्त खिलाड़ी।
नैतिक भ्रष्टाचार।
सफलता का एक गलत मॉडल पेश करना। स्पोर्ट्समैनशिप को परिभाषित करना।
कोच 
उसकी गलती के लिये जवाबदेही। 
कर्तव्य की उपेक्षा। 
नैतिक मूल्यों की अनदेखी करना। 
खेल भावना के आदर्शों की अनदेखी। 
खिलाड़ियों का भ्रष्टाचार।
मेरी टीम
सम्मान और गौरव दाँव पर है।
मैचों में निष्पक्षता बनाए रखना।
खेल भावना बनाए रखना।
अन्य टीमें
इस कृत्य से प्रभावित दूसरी टीमें।
फुटबॉल के उभरते खिलाड़ी एवं दर्शक
खेलों की निष्पक्षता एवं विश्वास का क्षरण।
अपने रोल मॉडल को डोपिंग में लिप्त पाने पर होने वाली निराशा।
टीम प्रबंधक
अपराधियों के अपराध को साबित कर न्याय के सिद्धांतों का पालन करना।
राष्ट्र की अखंडता को बनाए रखना।
आचरण में पारदर्शिता।
टूर्नामेंट के आयोजक
टूर्नामेंट में निष्पक्षता।
संभावित कदम:
1. डोपिंग में लिप्त खिलाड़ियों की सलाह के अनुसार ड्रग्स लें। यह मेरी प्रदर्शन क्षमता को बढ़ाएगा और मेरी टीम को फाइनल जीतने में मदद करेगा। 
यह नैतिक रूप से गलत है और मेरे समग्र स्वास्थ्य पर प्रतिकूल प्रभाव पड़ेगा। अगर हम जीत जाते हैं, तो भी मैं अपने विवेक में हमेशा दोषी रहूँगा।
2. डोपिंग के बारे में जो भी मुझे मालूम हुआ है उसे छिपाऊँ और अपने प्रदर्शन पर ध्यान केंद्रित करूँ। इससे मेरी टीम किसी भी शर्मिंदगी से बच जाएगी।
हमारी टीम के पास टूर्नामेंट जीतने का एक बड़ा मौका होगा। मैं खेल-कूद की नैतिकता को नहीं मानता। 
भावनात्मक विसंगति। 
यह उन खिलाड़ियों को उनका हक दिलाएगा और कोच को इस घटना हेतु जिम्मेदार ठहराया जाना चाहिये।
3. गलत कामों के बारे में टीम प्रबंधन को रिपोर्ट करना। इससे अपराधी खिलाड़ियों और कोच के कृत्य के प्रति दूसरों को न्याय मिलेगा। यह प्रतियोगिता में निष्पक्षता बहाल करेगा। इससे मेरी अंतरात्मा को शांति मिलेगी। 
इससे कोच के साथ मेरे संबंध प्रभावित होंगे जो मेरे खेल कॅरियर को प्रभावित कर सकता है। मेरे कुछ साथियों के साथ मेरे व्यक्तिगत संबंध प्रभावित होंगे।
4. टूर्नामेंट के आयोजक को सूचित करें। यह निष्पक्षता के आधार पर विजेताओं का चयन करेगा। मेरी टीम को धोखा देने और जीतने के लिये अनुचित साधनों हेतु अयोग्य ठहराया जा सकता है। इससे मेरे देश में मैं सार्वजनिक उपहास का कारण बन सकता हूँ।
निष्कर्ष 
पहले दो कार्य मेरे द्वारा नहीं किये जाएंगें क्योंकि ये खेल भावना की नैतिकता के खिलाफ हैं और नैतिक रूप से निराधार हैं। मैं निश्चित रूप से तीसरी कार्रवाई करूँगा क्योंकि यह सबसे सही और नैतिक रूप से उचित है।
अगर टीम प्रबंधन डोपिंग मामले में खिलाड़ियों और कोच के खिलाफ उचित कार्रवाई नहीं करता है या इसके बारे में आयोजकों को सूचित नहीं करता है तो मुझे चौथी कार्रवाई करनी होगी।
इस प्रकार इस तरह के कार्यों से मेरे देश, टीम और एक खिलाड़ी के रूप में मेरी व्यक्तिगत वृद्धि पर हानिकारक प्रभाव पड़ सकता है, लेकिन ये अस्थायी होंगे। लंबे समय में यह अनुचित जीत पर ईमानदारी और न्याय को प्राथमिकता देने के लिये मेरी टीम और देश को संतुष्टि और गौरव प्रदान करेगी।
खेल में डोपिंग को रोकने के उपाय:
इस विचार का प्रचार कि जीत और हार देश की ताकत के बजाय व्यक्तिगत और टीमों की प्रतिभाओं पर निर्भर करती है। अत: इस तरह के कृत्य खेल को राष्ट्रीय गौरव बढ़ानें से रोक सकता है।
खेल अधिकारियों द्वारा डोपिंग हेतु नीतियों का कार्यान्वयन।
खिलाड़ियों के स्वास्थ्य पर इसके प्रतिकूल प्रभावों के बारे में जागरूक करने के लिये डोपिंग-रोधी जागरूकता कार्यक्रमों का आयोजन।
डोपिंग के लिये कठोर दंड का विधान। डोपिंग के लिये इस्तेमाल की जाने वाली गैर निर्धारित दवाओं की बिक्री को रोकना।